J. Mikuš, poslanec: (2004-10-26):
Druhý pozmeňujúci návrh sa týka upresnenia v § 17  ods. 18 tak, aby bolo jednoznačné, že goodwill alebo záporný goodwill sa nezahŕňa do základu dane. Ono je to v platnosti aj dnes, ale pre jednoznačnosť dávam tento pozmeňujúci návrh. Takže tie konkrétne pozmeňujúce návrhy. V čl. I bod 2. Za bod 2 sa vkladá nový bod 3, ktorý znie: Bod 3. V § 2 sa dopĺňa nové písm. u), ktoré znie: u) „Účelovým sporením je vkladanie finančných prostriedkov do banky alebo platenie poistného na životné poistenie, alebo investovanie finančných prostriedkov prostredníctvom spoločnosti poskytujúcej investičné služby alebo služby v oblasti kolektívneho investovania, ktorá je podľa osobitných predpisov oprávnená takúto službu poskytovať na zabezpečenie príjmu plynúceho daňovníkovi po dovŕšení 55. roku života.“ Po druhé. K čl. I bodu 25 v § 11 ods. 1 písm. d) znie: d) „Účelové sporenie“. V § 11 ods. 1 sa vypúšťa písm. e). Po tretie. K čl. I bodu 28. § 11 ods. 5 znie:  Odsek 5. „Príspevky daňovníka na doplnkové dôchodkové sporenie podľa ods. 1 písm. c) a finančné prostriedky vynaložené daňovníkom na účelové sporenie podľa ods. 1 písm. d) je možné odpočítať od základu dane vo výške preukázateľne zaplatenej v zdaňovacom období v úhrne najviac do výšky 12-tisíc Sk. Na uplatnenie nezdaniteľnej časti základu dane podľa ods. 1 písm. c) je podmienkou splnenie podmienok podľa osobitného predpisu a na uplatnenie nezdaniteľnej časti základu dane podľa ods. 1 písm. d) musia byť splnené tieto podmienky. Po prvé, dohodnutá doba platenie účelového sporenia je najmenej desať rokov, pričom daňovník nie je oprávnený požadovať plnenie z účelového sporenia pred uplynutím tejto lehoty, a súčasne po druhé, plnenie z účelového sporenia nastane najskôr dovŕšením 55 rokov veku daňovníka.“ Po štvrté. V § 11 ods. 6 sa za slovom „príspevkov“ vypúšťa čiarka a slovo „poistného“ sa nahrádza slovami „na doplnkové dôchodkové sporenie“. Po piate. K čl. I bodu 74. V § 35 ods. 1 písm. b) sa slová „b) až e)“ nahrádzajú slovami „b) až d)“. Po šieste. K čl. I bodu 80 v § 38 ods. 4 sa slová „c) až e)“ nahrádzajú slovami „c) a d)“. Po siedme. K čl. I bodu 81 v § 38 ods. 4 písm. d) sa slová „c) až e)“ nahrádzajú slovami „c) a d)“. Odôvodnenie. Tieto pozmeňujúce návrhy riešia zabezpečenie doplnkového príjmu po 55. roku života daňovníka tým, že umožňujú znižovať základ dane nielen o úhrady doplnkového dôchodkového sporenia, ale aj o platby na účelové sporenie, ktorým je ukladanie finančných prostriedkov v banke alebo v poisťovni, alebo dlhodobé investovanie prostredníctvom spoločnosti poskytujúcej investičné služby alebo služby v oblasti kolektívneho investovania. Základ dane si takto možno znížiť do ustanovenej výšky v úhrne najviac 12-tisíc Sk ročne. Súčasne sa výslovne ustanovuje, že daňovým výdavkom sú okrem príspevkov platených zamestnávateľom za zamestnanca na doplnkové dôchodkové sporenie aj príspevky platené zamestnávateľom za zamestnanca na účelové sporenie. Chcem  len  upozorniť,  že  bod  4 je tu preškrtnutý, ten sťahujem z pôvodného návrhu, ani som ho neprečítal. Ten druhý pozmeňujúci návrh k čl. I bodu 39. Za bod 39 sa vkladá nový bod 40, ktorý znie: V § 17 ods. 18 druhá veta znie: „Do základu dane sa nezahŕňajú odpisy, rozpustenie goodwillu a záporného goodwillu. V čl. I bod 54. V čl. I sa  vypúšťa  bod   54.   Zdôvodnenie.  Ide o formulačné upresnenie druhej vety § 17 ods. 18 tak, aby bolo znenie jednoznačné. Zaúčtovanie odpisu goodwillu a záporného goodwillu sa nikdy sa nezahŕňajú  do základu dane, avšak doterajšie znenie druhej vety by mohlo navádzať k interpretácii, že odpisu goodwillu sa nezahŕňa do základu dane len v prípadoch uvedených v prvej vete. Tiež je potrebné upresniť, že ide o odpisy, rozpustenie goodwillu, respektíve záporného goodwillu a z dôvodu zmeny účtovných predpisov nahradiť doterajší pojem baadwill pojmom záporný goodwill. Z dôvodu zosúladenia s novým bodom 40 sa súčasne vypúšťa bod 54. V čl. I bodu 112 v § 52 ods. 39 sa slová „§ 17 ods. 15, 19 a 26“ nahrádzajú   slovami   „§ 17   ods.   15,   18,   19 a 26“. Zdôvodnenie. V nadväznosti na upresnené znenie § 17 ods. 18 sa upravuje aj prechodné ustanovenie § 52 ods. 39. Ďakujem pekne, pán podpredseda.